b"\n_START_ARTICLE_\nMusketerernes sidste bedrifter\n_START_PARAGRAPH_\nMusketerernes sidste bedrifter (fransk: Le Vicomte de Bragelonne ou Dix ans plus tard) er en roman skrevet af Alexandre Dumas den \xc3\xa6ldre og udkom f\xc3\xb8rste gang som f\xc3\xb8ljeton i perioden 1847-50. Det er den tredje og sidste roman i serien om d'Artagnan og hans tre musketervenner Athos, Porthos og Aramis efter De tre musketerer og Tyve \xc3\xa5r efter._NEWLINE_Romanen er opdelt i et antal dele. Antallet kan variere, men i udgaver med tre dele hedder disse: Le Vicomte de Bragelonne, Louise de la Valli\xc3\xa8re og Manden med jernmasken._NEWLINE_Handlingen finder sted i perioden 1660-67, hvor kong Ludvig 14. udvikler sig fra at v\xc3\xa6re en svag barnekonge, der er i lommen p\xc3\xa5 sin mor og sine ministre, til at blive Solkongen, der er i fuld kontrol over Frankrig. I romanen tager de nu aldrende musketerer, d'Artagnan og hans venner, aff\xc3\xa6re for at st\xc3\xb8tte kongemagterne i England og Frankrig, hvilket koster flere af dem livet._NEWLINE_Musketerernes sidste bedrifter er nok is\xc3\xa6r kendt for sidste tredjedel, hvor Dumas bygger handlingen op om sin hypotese om, at en mand, der i mange \xc3\xa5r blev holdt fanget under grundige sikkerhedsforanstaltninger, skulle v\xc3\xa6re en tvillingebror til Ludvig med navnet Filip (i virkeligheden have Ludvig en to \xc3\xa5r yngre bror ved navn Filip). Myterne om manden med jernmasken er mange, og is\xc3\xa6r denne version af Dumas har givet anledning til flere filmatiseringer (1939, 1977 og 1998) samt fx en musical."